LT Europos Sąjungos oficialusis leidinys C 449/3

Pakeitimo paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2014/C 449/03)

Šiuo paskelbimu suteikiama teisė pareikšti prieštaravimą pakeitimo paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį.

PAKEITIMO PARAIŠKA

TARYBOS REGLAMENTAS (EB) Nr. 510/2006

dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (2)

PAKEITIMO PARAIŠKA PAGAL 9 STRAIPSNĮ

„QUESO ZAMORANO“

EB Nr.: ES-PDO-0117-01031-14.8.2012

SGN ( ) SKVN ( X )

1. Keičiamos produkto specifikacijos dalys

—

☐

—

☒

—

☐

—

☒

—

☒

—

☒

—

☒

—

☒

—

☒

2. Pakeitimo (-ų) pobūdis

—

☐

—

☒

—

☐

—

☐

3. Pakeitimai

Produkto aprašymas:

Ši dalis iš esmės peržiūrėta, iš jos išbraukta kitose dalyse jau pateikta informacija.

Iš dalies pakeistas produkto aprašymas: pridėtas būdvardis „riebus“, kuris anksčiau buvo nurodytas kitoje dabar išbrauktoje pastraipoje, be to, numatyta galimybė „Queso Zamorano“ sūrį gaminti iš avių, išvestų pirmą kartą sukryžminus (F1) „Churra“ ir „Castellana“ veislių pateles su „Assaf española“ veislės patinais, pieno. Pastaruoju atveju patinai negali būti imami iš to paties ūkio, kuriame auginamos patelės; be to, tokių avių jaunikliai (F1) turi būti išgabenti iš ūkio vėliausiai per 40 dienų nuo gimimo.

Sprendimas įtraukti šitą kryžminant išvestą veislę priimtas atsižvelgiant į tai, kad „Assaf Española“ veislė puikiai prisitaikiusi prie nustatytos vietovės aplinkos sąlygų ir vietos gamybos ypatumų. „Assaf Española“ veislė, Ispanijoje klasifikuojama nuo 2005 m., išvesta „Assaf“ veislės patinus per pastaruosius 40 metų (nuo tada, kai ši veislė įvežta į Ispaniją) keletą kartų iš eilės kryžminus su „Churra“ ir „Castellana“ veislės patelėmis. Reikia pridurti, kad šios veislės avys daugiausiai buvo auginamos Kastilijos ir Leono regione, visų pirma Zamoros provincijoje, iš kur vėliau paplito po visą Ispaniją.

Tai, kad gaminant sūrį pridedama pirmą kartą sukryžminus vietines „Churra/Castellana“ veisles ir „Assaf española“ veislę išvestų avių pieno, užtikrina geografinį ryšį su vietove, nes vietines „Churra“ arba „Castellana“ veisles pavyko išsaugoti ir veisti toliau tik taikant reikalavimą, kad patelės priklausytų vienai iš šių veislių, todėl jos yra atsparesnės ir labiau prisitaikiusios prie aplinkos sąlygų. Be to, toks kryžminimas skatinamas dėl to, kad šie gyvūnai daug labiau prisitaikę prie teritorijoje įprastų gamybos sistemų, o tai yra vienas iš pagrindinių šios nuorodos skiriamųjų bruožų. Galiausiai po tokio pirmo kryžminimo išvestų avių pienui būdingos tokios pat savybės kaip ir vietinių veislių avių pienui, todėl pagamintam sūriui būdingos tokios pat vartotojų itin vertinamos savybės.

Kitaip išdėstytos sunokinto sūrio savybės (nustatytos jo fizinės, juslinės ir cheminės savybės).

Nustatyta nuo sūrio galvų dydžio priklausanti nokinimo trukmė, kad sunokę sūriai pasižymėtų „Queso Zamorano“ būdingomis juslinėmis savybėmis; todėl mažesnių nei 1,5 kg sūrių nokinimo laikas sutrumpintas iki ne trumpesnio kaip 60 dienų.

Pieno ir pieno analitinių savybių aprašas perkeltas į punktą „Gamybos būdas“, nes jas kaip žaliavos savybes logiškiau aprašyti tame punkte.

Iki 4,8 sumažintas mažiausias privalomas sūrio pH. Taip nuspręsta remiantis pastarųjų metų rezultatais, iš kurių matyti, kad tai įprasta tokio tipo sūrių analizės metu nustatyta vertė; šis pakeitimas nepakenks galutinio produkto savybėms.

Įtrauktas baltymų kiekio sausojoje medžiagoje rodiklis, kuris pakeičia ankstesnį baltymų rodiklį ir yra tinkamesnis galutinėms sūrio savybėms apibūdinti. Mažiausia nustatyta šio rodiklio vertė – 30 %.

Aprašant juslines sunokusio sūrio savybes patikslinta žievės spalva: anksčiau buvo nurodyta, kad „žievė kieta, gelsvos arba tamsiai pilkos spalvos ir aiškiai įžiūrima“, o dabar numatyta, kad „žievė kieta, nuo gelsvos iki tamsiai pilkos spalvos, aiškiai įžiūrima“. Šis pakeitimas padarytas todėl, kad „Queso Zamorano“ žievės spalva gali būti skirtinga, pradedant gelsva ir baigiant tamsiai pilka. Taip pat smulkiau aprašyti „Queso Zamorano“ kvapas ir skonis ir įtraukta ši pastraipa:

„Kvapas ir skonis – šviežio avies pieno, malonus. Jauno sūrio kvapas primena šiaudų, o skonis – lydytą sviestą, senesni sūriai nokdami įgauna rūgpienio kvapą ir skonį su džiovintų vaisių poskoniu. Kuo labiau sunokęs sūris, tuo stipresnis ir ilgiau burnoje išliekantis jo kvapas ir skonis.“

Kilmės įrodymas:

Ši dalis perrašyta siekiant nustatyti aiškesnius kontrolės, kuria užtikrinama SKVN žymimų sūrių kokybė ir kilmė, kriterijus. Nereikalinga informacija išbraukta. Įtraukta informacija apie kazeino etikečių naudojimą ant sūrio žievės. Šios etiketės – tai vienas iš pagrindinių identifikavimo ir kontrolės elementų. Be to, išbraukta informacija apie produkto savybes, nes jos nagrinėjamos atliekant galutinio produkto kontrolę.

Siekiant nepažeisti judėjimo laisvės principo, išbraukta nuoroda į Kontrolės tarybos išduodamą leidimą arba jos atliekamą kontrolę.

Gamybos būdas:

Ši dalis peržiūrėta iš esmės, iš jos išbraukti kitose dalyse pateikti punktai arba jau nurodyta informacija; be to, peržiūrėtos žaliavos savybės, o gamybos proceso aprašymas pagrįstas technologijų pokyčiais.

Išbrauktas sakinys „Queso Zamorano“ sūriui gaminti skirtas pienas gaunamas iš įregistruotų bandų ir B dalyje nurodytomis sąlygomis, nes nurodyta B dalis perkelta į punktą „Gamybos būdas“, kuriame aprašytas naudojamas pienas ir nurodytos jo analitinės savybės.

Nuo 7 % iki 6,5 % sumažintas mažiausias riebalų kiekis piene, o nuo 17,5 % iki 17 % – bendras sausosios medžiagos kiekis. Iš daugelio kontrolės įstaigos atliktų tyrimų paaiškėjo, kad riebalų vidurkis ir bendro sausosios medžiagos kiekio vidurkis skirtingais mėnesiais skiriasi, nes pieno sudėtis kinta priklausomai nuo metų laiko. Dėl šių pakeitimų galutinio produkto kokybė nenukenčia.

Pakeisti rauginimo temperatūros ir trukmės intervalai; buvusi „28–32 °C“ rauginto pieno temperatūra tampa „28–35 °C“, o buvęs 30–45 min. rauginimo laikas – 20–60 min.. Šie pakeitimai įgyvendinami atsižvelgiant į gamybos technologijų pokyčius ir įprastus sezoninius pieno sudėties pokyčius.

Į šią dalį įtraukta informacija apie kazeino etikečių pridėjimą tokiu būdu, kad jos išliktų matomos gamybos procesui pasibaigus.

Nustatyta nuo sūrio galvų dydžio priklausanti nokinimo trukmė, kad sunokę sūriai pasižymėtų „Queso Zamorano“ būdingomis juslinėmis savybėmis; todėl mažesnių nei 1,5 kg sūrių nokinimo laikas sutrumpintas iki ne trumpesnio kaip 60 dienų.

Ryšys su geografine vietove

Priežastinis produkto ir geografinės aplinkos ryšys nepakito, jis ir toliau grindžiamas pašarų sistema, kuri daugiausia paremta pievų, ganyklų ir ražienų naudojimu vietinių „Churra“ ir „Castellana“ veislių avių pašarams; tačiau nuo šiol leidžiama auginti avis, išvestas pirmą kartą sukryžminus (F1) „Churra“ ir „Castellana“ veislių pateles su „Assaf española“ veislės patinais (pastaruoju atveju patinai negali būti imami iš to paties ūkio, kuriame auginamos patelės). Tokiu būdu ryšys su geografine vietove išlaikomas visuomet naudojant tik „Churra“ ir „Castellana“ veislių pateles.

Todėl įrašoma pastraipa, kurioje apibūdinta „Assaf española“ veislė, kaip ir kitos veislės, leidžiamos naudoti gaminant SKVN produktus.

Kontrolės įstaiga:

Dabartinė kompetentinga kontrolės įstaiga – Kastilijos ir Leono žemės ūkio technologijų institutas (Instituto Tecnológico Agrario de Castilla y León).

Ženklinimas:

Numatyta galimybė sūrį pardavinėti gabalais, riekelėmis ir tarkuotą.

Siekiant nepažeisti judėjimo laisvės principo, išbraukta nuoroda į Kontrolės tarybos išduodamą leidimą arba jos atliekamą kontrolę.

Atnaujinta informacija apie įrašą, kuris turi būti nurodytas parduoti skirtų sūrių etiketėse. Laikantis Reglamento (EB) Nr. 510/2006 ir 2006 m. gruodžio 14 d. Komisijos reglamento (EB) Nr. 1898/2006, nustatančiuo išsamias Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos įgyvendinimo taisykles (3), įrašas „Queso Zamorano Denominación de Origen“ keičiamas įrašu „Queso Zamorano Denominación de Origen protegida“.

Nurodyta, kad viena sūrio galvos pusė formavimo ir slėgimo metu paženklinama kazeino etikete, skirta sūriui atpažinti.

Pateiktas nuorodos logotipas.

Nacionaliniai reikalavimai:

Atnaujinta informacija apie saugomų kilmės vietos nuorodų ir saugomų geografinių nuorodų srityje taikomus teisės aktus.

Pareiškėjų grupė, pasiūliusi anksčiau minėtus pakeitimus, yra saugomos kilmės vietos nuorodos „Queso Zamorano“ kontrolės tarnyba, atstovaujanti sektoriui, turinčiam teisėtų su specifikacijos pakeitimu susijusių interesų.

BENDRASIS DOKUMENTAS

TARYBOS REGLAMENTAS (EB) Nr. 510/2006

dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (4)

„QUESO ZAMORANO“

EB Nr.: ES-PDO-0117-01031-14.8.2012

SGN ( ) SKVN ( X )

1. Pavadinimas

„Queso Zamorano“

2. Valstybė narė arba trečioji šalis

Ispanija.

3. Žemės ūkio produkto arba maisto produkto aprašymas

3.1. Produkto tipas

1.3 klasė. Sūriai

3.2. Produkto, kuriam taikomas 1 punkte nurodytas pavadinimas, aprašymas

Tai riebus slėgtas sūris, gaminamas iš „Churra“ ir „Castellana“ veislių avių ir iš pirmą kartą sukryžminus (F1) „Churra“ ir „Castellana“ veislių pateles su „Assaf española“ veislės patinais išvestų avių pieno. Pastaruoju atveju patinai negali būti imami iš to paties ūkio, kuriame auginamos patelės. 1,5 kg svorio ir sunkesni sūriai brandinami ne trumpiau kaip 100 dienų, o lengvesni nei 1,5 kg svorio – ne trumpiau kaip 60 dienų.

Sunokintam sūriui būdingos tokios fizinės savybės:

— forma – cilindras, kurio paviršius gana plokščias,

— aukštis – ne didesnis kaip 14 cm,

— skersmuo – ne didesnis kaip 24 cm,

— svoris – ne didesnis kaip 4 kg.

Sunokintam sūriui būdingos tokios juslinės savybės:

— žievė kieta, nuo gelsvos iki tamsiai pilkos spalvos, aiškiai įžiūrima,

— minkštimas tvirtas ir kompaktiškas, nevienodos spalvos (nuo baltos iki gelsvos dramblio kaulo), gali būti su nedidelėmis skylutėmis,

— kvapas ir skonis – šviežio avies pieno, malonus. Jauno sūrio kvapas primena šiaudų, o skonis – lydytą sviestą, senesni sūriai nokdami įgauna rūgpienio kvapą ir skonį su džiovintų vaisių poskoniu. Kuo labiau sunokęs sūris, tuo stipresnis ir ilgiau burnoje išliekantis jo kvapas ir skonis.

Sunokintam sūriui būdingos tokios cheminės savybės:

— riebalai – ne mažiau kaip 45 % sausosios medžiagos,

— sausoji medžiaga – ne mažiau kaip 55 %,

— baltymai – ne mažiau kaip 30 % sausosios medžiagos,

— PH – nuo 4,8 iki 5,8.

3.3. Žaliavos (taikoma tik perdirbtiems produktams)

Naudojamas nenugriebtas ir švarus pienas, be priešpienio, teršalų, konservantų, antibiotikų ar kitų produktų, kurie galėtų neigiamai paveikti sūrio gamybą, nokimą ir saugojimą.

Prieš perdirbimą pienui būdingos tokios analitinės savybės:

— riebalai – ne mažiau kaip 6,5 %,

— laktozė – ne mažiau kaip 4 %,

— baltymai – ne mažiau kaip 5 %,

— rūgštingumas pagal DORNIC skalę – ne daugiau kaip 23°,

— bendras sausojo ekstrakto kiekis – ne mažiau kaip 17 %.

3.4. Pašarai (taikoma tik gyvūninės kilmės produktams)

Pašarai – tai nustatytos geografinės vietovės ganyklų žolė. Žiemą, kai ganyti neįmanoma, ir kitais laikotarpiais (ėriavimosi ir laktacijos), kai pašaro reikia daugiau, taip pat laikotarpiais, kai pašaro neužtenka dėl nepalankių klimato sąlygų, prie pagrindinio pašaro galima pridėti javų, ankštinių daržovių ir šiaudų, laikantis galiojančių ES teisės aktų.

3.5. Specialūs gamybos veiksmai, atliktini nustatytoje geografinėje vietovėje

Pienas ir sūris gaminami nustatytoje geografinėje vietovėje.

3.6. Specialios pjaustymo, trynimo, pakavimo ir kt. taisyklės

—

3.7. Specialios ženklinimo etiketėmis taisyklės

Kiekvienos įregistruotos prekybos įmonės produktų etiketėse privaloma pateikti nuorodą „Queso Zamorano Denominación de Origen protegida“.

Ant parduodamų produktų užklijuojama etiketė su numeriu, kurioje įrašytas nuorodos pavadinimas ir kurią įmonės pritvirtina taip, kad jos nebebūtų galima panaudoti antrą kartą. Be to, kiekviena „Queso Zamorano“ sūrio galva formavimo ir slėgimo metu vienoje pusėje paženklinama kazeino etikete.

„Queso Zamorano“ sūrį galima pardavinėti gabalais, riekelėmis ir tarkuotą, jeigu jis supakuotas ir jei įmanoma nustatyti jo kilmę.

Kilmės vietos nuorodos logotipas yra toks:

4. Glaustas geografinės vietovės apibūdinimas

„Queso Zamorano“ geografinė vietovė apima tik Zamoros provinciją.

5. Ryšys su geografine vietove

5.1. Geografinės vietovės ypatumai

Zamoros provincija yra Ispanijos šiaurės vakaruose. Didžiausia jos dalis priklauso Duero slėniui, išskyrus provincijos šiaurės vakarus, kurie yra Minjo baseine. Gamtos sąlygos skirtingose provincijos vietose labai skirtingos. Pietryčiuose esama kalvotų slėnių su nedideliais iškilimais ir nuožulniomis nuokalnėmis, o peizažas – su plačiu horizontu, teka daugybė Duero intakų. Šiaurėje slėnius keičia lygumos, o pietvakariuose pastebimi dideli aukščio skirtumai ir statūs šlaitai, nors kalnų darinių nėra.

Šiame regione vyrauja trijų rūšių dirvožemiai: rudi kalkėti dirvožemiai, susidarę ant netvirto pagrindo, rudi dirvožemiai, susidarę ant akmeningų iš kitur suneštų sąnašų, ir rudi rūgštūs pietų regiono dirvožemiai.

Regiono klimatas žemyninis, temperatūros labai svyruoja, žiemomis daug šąla. Žiemą šalnos trunka ilgai, kartais iki pavasario. Vasaros būna šiltos ir sausos, mažai debesuotos. Kritulių provincijoje iškrenta nedaug, vidutiniškai 300–500 mm per metus, lietingiausias būna ruduo.

98,5 % viso provincijos vandens tinklo priklauso Duero baseinui, o likę 1,5 % (163 km2) išteka iš Bibėjaus šaltinio ir įteka į Minjo upę.

Ganyklose daugiausia auga žolė. Retai pasitaiko teritorijų, kurios būtų nenaudojamos avių bandos pašarams, žemdirbystės vietovėse avys suėda derliaus likutį: javų laukuose – likusius šiaudus bei varpas, o ankštinių laukuose – itin baltymingas ražienas.

5.2. Produkto ypatumai

Zamoroje pagaminama 18 % viso Ispanijos avių pieno ir 30 % Kastilijos ir Leono regiono avių pieno (šiame regione pagaminama daugiausia visoje šalyje avių pieno).

Grynaveislėmis laikomos vietinių „Churra“ ir „Castellana“ veislių avys. Taip pat sūrį leidžiama gaminti iš avių, išvestų pirmą kartą sukryžminus (F1) „Churra“ ir „Castellana“ veislių pateles su „Assaf española“ veislės patinais, pieno. Pastaruoju atveju patinai negali būti imami iš to paties ūkio, kuriame auginamos patelės.

Gyvulių pašarai – tai ganyklų žolė, tačiau žiemą ir kitais laikotarpiais, kai pašaro reikia daugiau, galima pridėti javų, ankštinių daržovių ir šiaudų.

Šis sūris gaminamas naudojant tradicinį gamybos būdą, nepriklausomai nuo to, ar pieną superka smulkūs sūrio gamintojai, ar vidutinio dydžio arba didelės gamyklos.

„Queso Zamorano“ – tai riebus slėgtas iš avių pieno gaminamas sūris, plokščio cilindro, labai taisyklingos ir proporcingos formos. Šonai tiesūs, ant jų įspaustas šiam sūriui būdingas ženklas – tradicinis laurų vainikas.

Pasiekęs optimaliausią sunokimo laipsnį, prapjautas sūris būna dramblio kaulo spalvos su gelsvu atspalviu, o jo paviršius – pusiau matinis. Dar labiau nokinami sūriai praranda savo gelsvą spalvą, šviesi dramblio kaulo spalva tampa tamsesnė, paviršius tampa dar labiau matinis, ant jo gali pasirodyti tirozino kristalai, panašūs į smulkius šviesesnės spalvos (beveik baltus) grūdelius, kurių spalva labai skiriasi nuo perpjauto sūrio spalvos.

Sūrio kvapas labai primena malonų šilto avies pieno kvapą, su lydyto sviesto ir šiaudų poskoniu (jaunas sūris); senesni sūriai nokdami įgauna džiovintų vaisių ir riešutų kvapą.

Sūris minkštas, itin malonaus švelnaus skonio, vidutiniškai sunokęs sūris būna kiek lipnus ir gana elastingas; ilgiau nokinamas sūris tampa trapesnis ir ne toks elastingas, jo minkštimas būna miltingas arba trapus.

Skonis natūralus, tarp pagrindinių elementų kiek juntamas rūgštumas ir sūrumus, kuris nepažeidžia skonio pusiausvyros ir primena surūgusio avies pieno skonį, todėl bendras sūrio skonis sustiprėja ir išryškėja.

Sūrį ilgiau nokinant, kvapas ir skonis stiprėja, tačiau jie aiškiai juntami net ir vidutiniškai sunokusiuose sūriuose.

Juntamas malonus ir nestiprus poskonis, kurį sustiprina uodžiant juntamas riebalų rūgščių aromatas.

5.3. Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys

Fizinė aplinka – daugiausia slėniuose išsidėstę dirbamos žemės plotai ir šiek tiek kalvotos lygumos, klimatas – žemyninis, su dideliais temperatūrų svyravimais ir nedaug kritulių, pašarų sistema daugiausia paremta pievų, ganyklų ir Zamoros provincijoje auginamų javų ražienų naudojimu avių bandų pašarams – tai priežastys, dėl kurių geografinėje vietovėje pagaminamas toks pienas, kuris „Queso Zamorano“ sūriui suteikia specifines savybes. Šiam sūriui būdinga dramblio kaulo spalva (prapjautas sūris būna gelsvos spalvos), avies pieno aromatas ir kvapas su lydyto sviesto ir šiaudų poskoniu (jaunas sūris); senesni sūriai nokdami įgauna rūgpienio kvapą ir skonį su džiovintų vaisių poskoniu. Kuo labiau sunokęs sūris, tuo stipresnis ir ilgiau burnoje išliekantis jo skonis. Sūris minkštas, itin malonaus švelnaus skonio, vidutiniškai sunokęs sūris būna kiek lipnus ir gana elastingas; ilgiau nokinamas sūris tampa trapesnis ir ne toks elastingas, jo minkštimas būna miltingas arba trapus.

Nuoroda į paskelbtą specifikaciją

(Reglamento (EB) Nr. 510/2006 (5) 5 straipsnio 7 dalis)

http://www.itacyl.es/opencms_wf/opencms/informacion_al_ciudadano/calidad_alimentaria/4_condiciones_DOP/index.html

(1) OL L 343, 2012 12 14, p. 1.

(2) OL L 93, 2006 3 31, p. 12. Pakeistas Reglamentu (ES) Nr. 1151/2012.

(3) OL L 369, 2006 12 23, p. 1.

(4) Pakeistas Reglamentu (ES) Nr. 1151/2012.

(5) Žr. 4 išnašą.